Tampereen korkeakoulujen uudet opiskelijat on nyt valittu – Tampereella aloittaa opintonsa syksyllä yli 5 000 opiskelijaa

Tampereen korkeakouluyhteisön opiskelijavalinnat syksyllä alkaviin koulutuksiin ovat valmiit. Tampereen yliopistossa aloittaa syyslukukauden alussa lähes 3 500 uutta opiskelijaa ja Tampereen ammattikorkeakoulussa noin 2 000 opiskelijaa. Tampereen ammattikorkeakouluun (Tamk) haki yhteishaussa 17 343 ja uuteen Tampereen yliopistoon 28 265 hakijaa. Kumpikin korkeakoulu oli hakijamäärältään Suomen toiseksi suosituin. Sekä Tamkin että Tampereen yliopiston hakijamäärät olivat samalla tasolla viime vuoteen verrattuina. Tampereen yliopiston hakijamäärä kasvoi hiukan. Opiskelijavalinnan tulokset on nähtävissä Oma opintopolku -palvelussa, johon haussa mukana olevat voivat kirjautua. Diplomi-insinöörihaku kiinnosti aiempaa enemmän Tampereen yliopistoon valittiin yhteishaussa alempaan ja ylempään korkeakoulututkintoon yhteensä 2 391 uutta opiskelijaa. Suoraan pelkkää ylempää korkeakoulututkintoa suorittamaan valittiin 583 opiskelijaa. Tampereen yliopiston suosituimmat hakukohteet olivat ensisijaisten hakijoiden perusteella jälleen lääketieteen ja kauppatieteiden tutkinto-ohjelmat. Diplomi-insinöörihakukohteet kasvattivat yleisesti suosiotaan. Näiden lisäksi noin 110 opiskelijaa sai paikan siirtohaun tai avoimen yliopiston väylähaun kautta. Teknillinen yliopisto ja Tampereen yliopisto yhdistyivät vuodenvaihteessa. Tampereen yliopiston opiskelijapalveluiden päällikkö Kaisa Keskitalo kertoo, että Tampereen uuteen yliopistoon oli enemmän hakijoita kuin kahteen erilliseen yliopistoon yhteensä. – Se on vahva signaali meille, että fuusionkin yhteydessä hakijat ajattelevat uutta yliopistoa houkuttelevana. Erityisesti tekniikan alojen osalta oli kysymysmerkki, että tapahtuuko jotain notkahdusta hakijamäärissä. Osaan hakukohteista, kuten diplomi-insinöörikohteisiin, kauppatieteisiin ja hallintotieteisiin, hyväksyttiin opiskelijoita jo toukokuussa ennen valintakokeita ylioppilastutkintoarvosanojen perusteella. Tamkissa suosituimmat olivat tradenomin ja ensihoitajan tutkinnot Tamkiin valittiin kevään yhteishaussa yhteensä 1 830 uutta opiskelijaa, joista 1 585 suorittamaan ammattikorkeakoulututkintoa ja 245 ylempää ammattikorkeakoulututkintoa. Tämän lisäksi siirtohaussa ja avoimen väylän haussa valittiin yhteensä noin 130 opiskelijaa. Tampereen ammattikorkeakoulussa suosituin hakukohde ensisijaisten hakijoiden perusteella oli tradenomin amk-tutkinto. Seuraavaksi suosituin oli ensihoitajan amk-tutkinto. Ylemmistä ammattikorkeakoulututkintojen hakukohteista (yamk) suosituin oli edelleen sosiaali- ja terveysalan ylempi amk-koulutus. Tampereen ammattikorkeakoulun vararehtori Päivi Karttunen kertoo, että yliopistojen yhdistymisellä ei ollut vaikutuksia ammattikorkeakoulun hakuun. –Täytyy muistaa, että yliopistolla ja ammattikorkeakoululla on selkeästi eri hakukohteet. Vertailukohteemme ovat ennemmin muut ammattikorkeakoulut kuin yliopisto. Englanninkielisiin hakukohteisiin valittu lähes tuhat opiskelijaa Kuluvana keväänä on valittu uusia opiskelijoita myös korkeakouluyhteisön englanninkielisiin tutkinto-ohjelmiin. Yhteensä korkeakouluyhteisössä oli tarjolla 47 englanninkielistä hakukohdetta, joista 11 Tamkissa ja 36 Tampereen yliopistossa. Tamkin englanninkielisiin hakukohteisiin on valittu yhteensä noin 300 uutta opiskelijaa. Tampereen yliopiston englanninkielisiin hakukohteisiin on valittu noin 640 uutta opiskelijaa. Tampereen ammattikorkeakouluun ja Tampereen yliopistoon tulevat uudet opiskelijat liittyvät osaksi tamperelaista korkeakouluyhteisöä, joka on Suomen toiseksi suurin korkeakoulutuksen keskittymä. Tiivistynyt yhteistyö korkeakoulujen kesken merkitsee opiskelijalle muun muassa laajempaa kurssitarjontaa sekä mahdollisuuksia uudenlaisiin yhteistyöprojekteihin. Tampereen korkeakouluyhteisö mahdollistaa myös ristiinopiskelun yliopiston ja ammattikorkeakoulun opintotarjonnasta. Uusilla opiskelijoilla on opetussuunnitelman antamissa rajoissa mahdollisuus suorittaa toisen korkeakoulun opintoja ja sisällyttää ne osaksi omaa tutkintoaan. Tulevalle lukuvuodelle on tarjolla lähes 1 800 opintojaksoa. Vuonna 2016 avatussa portaalissa on ollut viime lukuvuonna 1300 opintojaksoa, ja tarjontaa on hyödyntänyt lähes 3 000 opiskelijaa. Tampereen korkeakouluyhteisöön kuuluu noin 30 000 opiskelijaa.